**187 ບ້ານ 29ໂຮງຮຽນ ເປົ້າໝາຍຂອງ ແຂວງສະຫວັນນະເຂດ ໄດ້ຮັບການຝຶກອົບຮົມ**

**ເພື່ອປ້ອງກັນການລະບາດພະຍາດໂຄວິດ-19 ແລ້ວ**

ເພື່ອເຮັດໃຫ້ພໍ່ແມ່ປະຊາຊົນ, ອາສາສະໝັກແພດບ້ານ, ຄູອາຈານ, ເດັກນ້ອຍນັກຮຽນ ພາຍໃນບ້ານ ແລະໂຮງຮຽນເປົ້າໝາຍ ມີຄວາມຮັບຮູ້ ແລະ ເຂົ້າໃຈຢ່າງເລີກເຊິ່ງ ກ່ຽວກັບວິທີການປ້ອງກັນການແຜ່ລະບາດຂອງພະຍາດ ໂຄວິດ-19 ໂດຍວິທີການໃຫ້ຄວາມຮູ້ໃນການປ້ອງກັນ, ວິທີປະສົມນໍ້າຢາຂ້າເຊື້ອ, ການເຮັດຜ້າອັດປາກ-ອັດດັງ ແບບງ່າຍດາຍ ໃຊ້ວັດສະດຸທີ່ຫາໄດ້ງ່າຍໃນທ້ອງຖີ່ນ ເພື່ອນໍາໄປໃຊ້ໃນຄອບຄົວ ກໍຄືຊຸມຊົນຂອງຕົນ.

 ນັບແຕ່ວັນທີ 9 ທັນວາ 2020 ຫາ ວັນທີ 10 ກຸມພາ 2021 ກອງທຶນຫຼຸດຜ່ອນຄວາມທຸກຍາກ ແຂວງສະຫວັນນະເຂດໄດ້ປະສານງານກັບ ຫ້ອງການທີ່ກ່ຽວຂ້ອງ, ຫົວໜ້າກຸ່ມບ້ານ ລົງຝຶກອົບຮົມຢູ່ໃນ 187 ບ້ານ ແລະ 29 ໂຮງຮຽນເປົ້າໝາຍ ມີພໍ່ແມ່ປະຊາຊົນເຂົ້າຮ່ວມທັງໝົດ **11,115** ຄົນ, ຍິງ 4,353 ຄົນ ຊົນເຜົ່າ 7,625 ຄົນ, ຄູ ແລະ ນັກຮຽນ **1,429**  ຄົນ, ຍິງ 710 ຄົນ ຊົນເຜົ່າ 899 ຄົນ.

 ສໍາລັບເນື້ອໃນຂອງການຝຶກອົບຮົມ ແມ່ນໄດ້ອະທິບາຍກ່ຽວກັບ ຫຼັກການ ທາງດ້ານສາທາລະນະສຸກ ກ່ຽວກັບ ວຽກງານ 3ສະອາດ (ການລ້າງມືໃຫ້ສະອາດ, ກິນດື່ມສະອາດ, ຢູ່ສະອາດ ແລະ ນຸ່ງຖືສະອາດ), ອະທິບາຍກ່ຽວກັບ ສະພາບຄວາມເປັນຈິງໃນການແຜ່ລະບາດຂອງພະຍາດ ໂຄວິດ-19 ຢູ່ພາຍໃນປະເທດ ແລະໃນໂລກ ແລະໄດ້ອະທິບາຍກ່ຽວກັບ ສາຍເຫດການເກີດພະຍາດຕ່າງໆ ທີ່ມາຈາກ ຈຸລິນຊີ ແລະ ໄວຣັສ ຕ່າງໆ. ພ້ອມນັ້ນກໍໄດ້ ອະທິບາຍກ່ຽວກັບວິທີປ້ອງກັນ ການແຜ່ລະບາດຂອງແຕ່ລະພະຍາດ ດັ່ງກ່າວ.

ພິເສດໄດ້ມີການ ຝຶກອົບຮົມ ວິທີການຫຍິບຜ້າອັດປາກ-ອັດດັງ ໃຫ້ແກ່ ພໍແມ່ປະຊາຊົນທີ່ຢູ່ບ້ານເປົ້າໝາຍຂອງໂຄງການ ແລະ ນ້ອງນັກຮຽນ ແລະ ຄູອາຈານໃນ ແຕ່ລະບ້ານ-ໂຮງຮຽນ ຈົນສາມາດ ເຮັດໄດ້ດ້ວຍ ເຂົາເຈົ້າເອງ.

ຜ່ານການຝືກອົບຮົມເປັນເວລາ 2 ເດືອນ ເຫັນວ່າ ຊາວບ້ານ, ນ້ອງນັກຮຽນ ແລະ ຄູອາຈານ ສາມາດເຂົ້າໃຈແຈ້ງຫຼາຍ ກ່ຽວກັບ ສາຍເຫດການເກີດພະຍາດ ແລະ ວິທີປ້ອງກັນການແຜ່ລະບາດຂອງໄວຣັດໂຄວິດ-19 ພ້ອມນັ້ນເຂົາເຈົ້າກໍສາມາດທັງສາມາດເຮັດ ຜ້າອັດປາກ-ອັດດັງໄດ້ຢ່າງມີປະສິດທິພາບ ແລະ ມີຄວາມສວຍງາມຕຶ່ມອີກ.